Калі я даведаўся, што Юрый Семяняка піша твор у музычна-тэатральным жанры, які не мае аналагаў у беларускай музыцы, перада мною ўзнікла нямала пытанняў. Аперэта звычайна разлічана на дарослую аўдыторыю. Ці здолее кампазітар стварыць музыку для дзяцей, якая адпавядала б законам гэтага жанру? Якой будзе літаратурная аснова? Ці будзе твор мець нацыянальны характар? Як аўтар выкарыстае лейтматыўную сістэму (лейттэмы часцей за ўсё даюцца ў трансфармаваным выглядзе, а гэта ўскладняе дзіцячае ўспрыняцце)? Наколькі музыка будзе адпавядаць характару казкі? Ці здолеюць артысты тэатра захапіць сваім выкананнем маленькіх слухачоў? I ўрэшце – як прымуць новы твор дзеці?